Rica-saak: Grondwethof gevra om uitspraak te bekragtig | Netwerk24
Deur Canny Maphanga, News24 16 Januarie 2020 21:28
Die amaBhungane-sentrum vir ondersoekende joernalistiek het Woensdag hofstukke by die konstitusionele hof ingedien om die uitspraak te bekragtig dat die Wet op die Regulering van die Onderskepping van Kommunikasie (Rica) “ongeldig” en “ongrondwetlik” is.
Dit kom nadat amaBhungane in September verlede jaar ’n saak in die hooggeregshof in Johannesburg gewen het, waarin die onderskepping van elektroniese seine deur die nasionale kommunikasiesentrum “onwettig en ongeldig” verklaar is, het News24 berig.
Die regstryd het in 2017 begin toe die publikasie bevestig het dat Sam Sole, ’n joernalis, ingevolge Rica afgeluister word.
News24 het voorheen berig dat dit gebeur het terwyl Sole ondersoek ingestel het na die nasionale vervolgingsgesag se besluit om die korrupsie-aanklagte teen oudpres. Jacob Zuma te laat vaar.
Dit is nie die eerste geval van afluistering waar beweer is dat die staat intelligensie, staatsveiligheid en die bepalings van Rica misbruik om joernaliste te teiken nie.
Onder die vyf bevele wat regter Roland Sutherland toegestaan het, was die uitspraak dat art. 16(7), 17(6), 18(3) (1), 19(6), 20(6) en 22(7) van Rica nie met die Grondwet strook nie en ongeldig is omdat dit nie prosedures voorskryf om die teikens van onderskepping daaroor in te lig nie.
“Rica, insluitend art. 16(7), strook nie met die Grondwet nie en is dus ongeldig omdat dit nie behoorlik voorsiening maak vir ’n stelsel met gepaste beskerming vir die feit dat die bevele ter sprake ex parte [sonder kennisgewing] toegestaan is nie. Die verklaring van ongeldigheid word vir twee jaar opgeskort vir die parlement om die tekortkoming reg te stel,” het Sutherland gesê.
Die aansoek sal op 25 Februarie aangehoor word.
Meer oor: Konstitusionele Hof